Nous Marguerite, fille de Roy de France, contesse de Flandres, de Neuers et de Rethel, faisons sauoir à touz que, considérans les bons et agréables services que nostre amé et féal cheualier messire Hunbert de la Platière d’Arboys, maistre de nostre hostel, nous a fait ou temps passé, perséuérant en yceulx et espérans qu’il doie faire pour le temps auenir, en considéracion des diz services et que son estat puisse plus honnestement maintenir, li auons donné et donnons la maierie de nostre ville de Montigny delez Arboys, ensemble touz les droiz, honeurs, émolumenz et proffiz appertenens à la dicte maierie et que appertenir y doiuent d’ancienneté, d’usage ou de costume, senz y riens excepter, à tenir et possider, gouerner et receuoir per le dit Hunbert ou les députez de per ly, sa vie durant, tant seulement. Promettens en bonne foy, pour nous, noz hoirs et successeurs, la dicte donacion tenir, garder et garantir audit Hunbert contre touz, prions et requerrons nostro très chier neueu Monseigneur Phelippe, duc de Bourgoigne que nostre dicte donacion, octroy et concession per nous faiz au dit Hunbert de la dicte maierie veuille auoir aggréable et consentir, et comme seigneur du fief d’icelle, confermer, en suppléant de s’auctorité toutes choses et clauses que en nostre dicte donacion deuroient ou pourroient estre requises selonc droit ou costume de païs, per quoy nostre dit don pourroit estre empeschiez ou délaiez en tout ou en partie. En tesmoing de laquelle chose nous auons mis nostre grand seel en ces présentes lettres faites et données à Paris, le xxve jour de mars, l’an de graice mil trois cenz cinquante et six.